મારે એને જતા જોવો હતો, એ સામેની બિલ્ડીંગ સુધી જઈ આડા રોડે ડાબી તરફ વળે ત્યાં સુધી મારે એને જોવો હતો પણ બસ મને એને દસેક ડગલા એ તરફ જતા જોવાનો મોકો જ મળ્યો, એને બિલ્ડીંગ પાસે આડા રોડે ડાબી તરફ વળતા હું ન જોઈ શકી. મમ્મી પપ્પા કારમાં મારી રાહ જોઈ રહ્યા હતા. હુ એમને ખબર પડવા દેવા ન હતી માંગતી કે કોલેજના પહેલા જ દિવસે એમની દીકરી ફ્લેટ થઇ ગઈ હતી. પહેલે જ દિવસે એ કોઈના પ્યારમાં ડૂબી ગઈ હતી. મારા મમ્મી પપ્પા ફ્રી માઈન્ડ હતા એટલે ખબર પડે તોય કાઈ વાંધો ન હતો. મમ્મી તો મને કહેતી જ બેટા લવ થાય તો એરેન્જ મેરેજની લાલચ ન કરતી. પણ કોલેજના પહેલા જ દિવસે એ જરા ઠીક ન હતું, તેઓ મારા લવને લસ્ટ પણ સમજી શકે. કદાચ હું મુંબઈમાં રહી બગડી ગઈ છું એમ પણ સમજી શકે.